Sagen er banal. Jeg flyttede bredbånd fra Telenor til en anden leverandør jeg her kalder X. Jeg lavede aftalen 11. nov. Da der var en måneds opsigelse ville skiftet blive effektivt fra 11.dec. Da dagen oprandt fungerede alt perfekt, jeg fik straks forbindelse til det ny selskabs bredbånds- og TV-pakke. Aftalen er, som imellem de fleste store selskaber, at de internt ordner opsigelsen af ens eksisterende abonnement.

23. dec opdager jeg, at Telenor ikke har sat mit abonnement til ophør. Jeg står til at blive opkrævet for 16.jan til 15. feb. via betalingsservice ud over betaling for 16.dec til 15 jan som allerede er gennemført. Jeg ringer straks, og fortæller, at det altså er opsagt, og at jeg tvært imod forventer penge retur. Det kan medarbejderen ikke se. For en sikkerheds skyld opsiges mit abonnement igen med virkning en måned efter.

Herefter går der nu mere end to måneder med først, at få Telenor til at erkende at abonnementet er opsagt korrekt via den anden udbyder X, og til at refundere mig alt tilgodehavende for meget betalt abonnement fra og med 11. dec, hvilket er for to hele abonnementsmåneder 16.dec. – 15. feb (477 kr) plus for dagene fra 11. dec til 15.dec (38 kr). Sagen står stadig åben, idet man kun har villet udbetale de 477 kr.  I det følgende beskriver jeg forløbet med telefonopkald og emails. Kafka ville ikke kunne have fundet på bedre. Sags ID:28337886

Efter den 23. dec følger en række telefonopkald til Telenor og den anden udbyder X, hvor begge parter benægter at det er deres fejl. Men de benægter også at føre bevis, og at kommunikere indbyrdes. Det er ellers mit krav, fordi det er det man bliver lokket med når man skifter leverandør, at selskaberne indbyrdes ordner opsigelser og flytning. Jeg begynder at gå over til email.

8/1. X skriver at de slet ikke ville have kunne åbne forbindelsen til mig, hvis Telenor ikke havde modtaget og accepteret anmodningen om opsigelsen.

8/1. Telenors kundeservice benægter stadig at fejlen er på deres side, og fastholder at mit abonnement ikke er rettidigt opsagt.

20/1. Jeg videresender sagen til Telenors ”klage og forbedringer”.

22/1. Telenor (ved personen JJ) fastholder at Telenors kredsløb stadig er min aktive forbindelse. Desuagtet jeg siden 11.dec har kunnet se den ny leverandør X’s bredbånds TV.

22/1. X fastholder at det er dem der leverer til mig, og antyder kraftigt at Telenor ikke har styr på tingene.

25/1. Telenor fastholder at de ikke har modtaget opsigelse fra X.

25/1. X leverer solid argumentation og bevis i form af tekniske udskrifter på at Telenor har modtaget opsigelsen.

28/1. Endelig indrømmer Telenor (JJ) at det er deres fejl. Her meddeles jeg også, at jeg vil blive krediteret 328,33 kr, som det ikke fremgår hvad dækker.  Men jeg skal selv henvende mig og anmode om udbetaling, når min automatiske betalingsservice betaling er kommet ind hos dem efter 15. februar.

29/1. Jeg kræver at de selv holder øje med det og automatisk refunderer mig mit udestående. Jeg medsender kontonummer og bank

1/2. Telenor (JJ) accepterer, og beder om kontonummer !

8/2. Jeg gensender kontonummer og gør opmærksom på at jeg har sendt det én gang. Samtidig skriver jeg, at jeg frygter at de også vil klumre i refusionen.

17/2. Man (JJ)skriver, at man ikke kan udbetale det for meget betalte, før jeg har betalt en faktura til dækning af routeren, som jeg ikke har afleveret. 

17/2. Jeg skriver at det er ren chikane af mig. Jeg er sikker på at jeg har fået meddelelse om at jeg ikke skal aflevere routeren.

17/2. Telenor (JJ)fastholde at jeg skal aflevere den eller betale.

17/2. Jeg sender kopi af brev, hvor Telenor eksplicit har skrevet til mig, at jeg ikke behøver at aflevere routeren. Endvidere kræver jeg, som så mange gange før, at sagen bliver overdraget til en overordnet, fordi den pågældende medarbejder åbenlyst ikke magter opgaven.

22/2. Ny på sagen er personen HP fra Telenor, som vist snarere er en sideordnet end overordnet til JJ. Jeg kan se, at han på nettet andetsteds bliver rost til skyerne for service. Han skriver, at han klart kan se at forbindelsen er overdraget til X den 11. dec. Han skriver at en faktura (for routeren går jeg ud fra) er krediteret. Og sørme han ”beklager dybt”. Det er først gang jeg har fået en undskyldning fra Telenor, men den holder ikke længe.

22/2. Så skriver jeg tilbage, om vi så er enige om, at jeg skal have tilbagebetalt for to måneders abonnement dvs 16. dec til 15febr hvilket er 2x238,75 =477 kr PLUS for 11.dec til 15.dec. ca 38 kr 

23/2. Telenor (HP) svarer ikke på det konkrete, men spørger efter mit kontonummer.  

23/2. Jeg svarer at det har de fået før. Men sender det igen.

24/2. Telenors HP, skriver, at han har overfør 477 kr til min konto, og forholder sig ikke til min beløbsudregning.

24/2. Nu er det naturligvis blevet et princip for mig, og Jeg skriver tilbage, at jeg vil have hele det for meget betalte beløb, altså også for 11.dec til 15. dec. Og ikke kun for de to hele abonnementsmåneder.

24/2. Så skriver HP at min forbindelse først ophørte 24 dec., hvorfor jeg ikke har ret til yderligere.Hvis man erindrer det, så skrev HP 22/2 at han godt kunne se at min forbindelse var overdraget 11.dec. Han henviser til Telenors regningsklagenævn

24/2. Jeg skriver tilbage og opsummerer, at jeg har betalt for meget abonnement fra 11.dec til 15februar, og at jeg skal have det hele refunderet.
Jeg svarer at jeg ikke vil henvende mig til Telenors regningsklagenævn, da jeg jo må forvente samme dårlige behandling, så at en evt. klage vil blive til den uafhængige Teleankenævnet. Men jeg opfordrer ham til at få lukket sagen og udbetale mig hele det skyldige, så han kan se sig selv i øjnene. Det har jeg ikke fået svar på. 
	
Jeg har brugt ord som chikane, at de er ”små” og at de skulle skamme sig i mailkorrespondancen. Ord jeg står ved. Man kan vel nok forstå, at jeg er ekstraordinært vred og forurettet. 

Man benytter sig af særdeles krænkende og ubehagelige metoder: man svarer ikke på alle spørgsmål og forhold, man spiller dørvogter og nægter åbenbart at sende sagen til overordnede, man argumenterer ikke, men udsteder blot konstateringer, og frem for alt man indrømmer ikke fejl. Hvis er skylden? Ledelsen i Telenor? Eller den enkelte medarbejder JJ og HP? Begge dele. Den her sag er så grel at de medarbejdere jeg har været i kontakt med bør tage deres gode tøj og gå. I sidste ende er det naturligvis Telenors skyld. Og sandelig burde der ryge hoveder på mellemlederplanet. Alle indlæggene på trustpilot vidner om et selskab i arrogant kaos. Jeg har angivet at ud over undskyldning og refundering burde jeg skulle have betaling for den arbejdstid hele denne serie mails og frustrerende arrogant sagsbehandling har ført med sig. Min Sags ID:28337886.

###
Jeg har fået svaret nedenfor fra Telenor. Min konklusion er følgende:

Jeg tror ikke på, at du er ”rigtig ked af at høre…”  Hvis I var kede af det, havde I for længst rettet op på min og andres sager, der har været muligheder nok. I dag, i morgen, i overmorgen er der nye, der bliver udsat for det samme som mig. Jeg ser det ikke som et forløb af ”misforståelser og/eller fejl”, jeg ser det som bevidst slet vilje. Der må herske en doktrin i Telenor om, at man skal sjofle kunder, der skal have penge tilbage, ud fra en tanke om at 9 ud af 10 giver op, og ikke bliver ved, som jeg har gjort. Hvis der hersker en sådan doktrin, må det kaldes bevidst svindel, således at dem der er ansvarlige, er gemene kriminelle – og det tror jeg ikke lige er et prædikat der er med i deres selvforståelse. Jeg skrev hvis. Det er muligt en sådan doktrin ikke er eksplicit formuleret, men i stedet udtrykt ved, at man honoreres efter præstation, efter hvor mange penge man kan spare i sin afdeling, koste hvad det vil af ære og hæderlighed. Men resultatet er det samme. Same shit. Det er synd for jer i frontlinjen, som skal stå for skud. Det eneste jeg på dette sted skal takke for er, at du ikke i svaret brugte ordet ”naturligvis”. Det bliver brugt i flæng i jeres svar i sætninger som ”vi er naturligvis kede af…”. For nej, det forekommer ikke, at Telenor naturligvis er kede af noget som helst. Jeg tiltænker jer det omvendte, at Telenor naturligvis er lige glade, men ser sig nødsaget til at svare, når folk bringer deres anmeldelse på Trustpilot.